กสิกรไทยมองต่างธปท. คาดบาทแข็งค่าต่อเนื่อง
เงินบาทยังมีแรงกดดันด้านแข็งค่า...แม้ Fed จะไม่ผ่อนคลายเพิ่มในการประชุม 15-16 ธ.ค. นี้
11 ธ.ค. 2563

ศูนย์วิจัยกสิกรไทยคาดว่า ธนาคารกลางสหรัฐฯ หรือเฟด จะคงอัตราดอกเบี้ยนโยบายของสหรัฐฯ ไว้ที่กรอบ 0.00-0.25% ตามเดิม และน่าจะไม่มีการประกาศใช้เครื่องมือผ่อนคลายทางการเงินอื่นๆ เพิ่มเติมในการประชุมคณะกรรมการนโยบายการเงิน (FOMC) ที่จะมีขึ้นในวันที่ 15-16 ธันวาคมนี้ อย่างไรก็ดีจุดจับตาในการประชุมเฟดรอบนี้น่าจะอยู่ที่ 2 เรื่อง คือ รายละเอียดของแนวทางสำหรับโครงการซื้อสินทรัพย์และตัวเลขประมาณการเศรษฐกิจสหรัฐฯ ที่เฟดอาจจะปรับเพิ่มตัวเลขประมาณการเศรษฐกิจในปี 2565-2566 ขึ้นเล็กน้อย
แต่สำหรับปี 2564 ที่กำลังจะมาถึงนี้ ศูนย์วิจัยกสิกรไทยคาดว่า เฟดจะยังคงมีความระมัดระวังในการประเมินแนวโน้มเศรษฐกิจ เนื่องจากสถานการณ์การระบาดของไวรัสโควิด-19 ในสหรัฐฯ ที่กำลังเพิ่มสูงขึ้นจะเป็นอุปสรรคสำคัญสำหรับการฟื้นตัวของกิจกรรมทางเศรษฐกิจในช่วงหลายเดือนข้างหน้า ซึ่งทำให้ประเมินว่า เฟดจะยังคงส่งสัญญาณพร้อมผ่อนคลายมาตรการทางการเงินเพิ่มเติม โดยเฉพาะในช่วงต้นปี 2564 ซึ่งภาพดังกล่าวจะเป็นปัจจัยที่ทำให้เงินดอลลาร์ฯ มีแนวโน้มอ่อนค่า และกดดันให้เงินบาทมีโอกาสแข็งค่าขึ้นเพิ่มเติมได้ในช่วงหลังจากนี้